### Beslutning

Godkendt med bemærkning om, at der reserveres 250.000 kr. fra diverse vedligehold til kælderen i [adresse], såfremt klubben i Svebølle kan fremlægge et fuldt finansieret projekt.

### Sagsfremstilling

## Resume og sagens baggrund

På investeringsoversigten for 2023 er der afsat et rådighedsbeløb på i alt 12,369 mio. kr. til at udføre vedligeholdelsesopgaver på kommunens ejendomme. Kommunalbestyrelsen har givet en anlægsbevilling på det fulde beløb d. 24. januar 2023. Teknik- og Miljøudvalget har drøftet prioriteringen af midlerne den 5. januar 2023. Der lægges nu op til en beslutning om endelig prioritering af midlerne.

## Indstillinger

Chefen for Vej, Ejendom og Affald indstiller, at udvalget beslutter prioriteringen af anlægsbudgettet til udvendig vedligeholdelse af kommunens ejendomme i 2023.

## Behandling

Teknik- og Miljøudvalget.

## Sagsfremstilling

På investeringsoversigten for 2023 er der afsat et rådighedsbeløb på i alt 12,369 mio. kr. til vedligeholdelse af kommunens ejendomme. Kommunalbestyrelsen har den 24. januar givet en anlægsbevilling på det fulde beløb. Ud over anlægsbudgettet er der et samlet driftsbudget på cirka 70 mio. kr. til drift, service og vedligehold. De to budgetter til henholdsvis anlæg og drift udgør den samlede ramme til drift, service og vedligeholdelse af kommunens ejendomme.

Der lægges her op til en endelig prioritering af anlægsbevillingen.

*Ejendomsstrategi og vedligeholdelsesefterslæb*
I forbindelse med vedtagelse af budgetaftalen for 2016-2020 blev det besluttet at arbejde med optimering af kommunens ejendomsmasse. I tilknytning til arbejdet med ejendomsporteføljen er der blandt andet dannet et overblik over hvilke ejendomme, der skal satses på i fremtiden. Det vil sige hvilke ejendomme, der skal bevares på længere sigt. Dette overblik danner sammen med en vedligeholdelsesregistrering grundlag for prioriteringen af vedligeholdelsen.

Der er fokus på, at de ejendomme, der satses på, afspejler de kerneopgaver, der arbejdes med på de forskellige fagområder. Prioriteringen af vedligeholdelsen hviler også på de behov, der er på disse områder.

Ejendomsstrategiens målsatte effektiviseringer blev opnået i 2020. Samtidig er der de seneste år arbejdet med samlede udbud og målrettet vedligeholdelse samt nybyggeri. Til planseminaret i 2021 fik Kommunalbestyrelsen et opdateret vedligeholdelsesoverblik, der viser, at det samlede vedligeholdelsesefterslæb er reduceret i et vist omfang gennem ejendomsstrategiens arbejde. Ved planseminaret blev der fremlagt et efterslæb på cirka 58 mio. kr. for de ejendomme, der satses på.

På baggrund af det stadigt store efterslæb er det i budgetaftalen for 2023-2026 aftalt at afsætte i alt 75 mio. kr. til ekstraordinær renovering og vedligeholdelse af velfærdsbygninger.

Midlerne fordeles med 10 mio. kr. i 2023, 10, mio. kr. i 2024, 25 mio. kr. i 2025 og 30 mio. kr. i 2026. De 10 mio. kr. i 2023 er målrettet Firhøjskolen og Nikolai Winther. De konkrete indsatser skal besluttes år for år af forligspartierne.

*Principper for prioritering*

Der arbejdes efter nogle overordnede principper, hvor der forebygges personskade, sikres lovlighed og foretages forebyggende/genoprettende vedligehold.

Ensartede opgaver samles i puljer, og udbydes samlet, hvor det giver en gevinst i form af bedre priser eller bedre kvalitet. Derudover er der en række enkeltstående opgaver.

Administrationen foreslår, at der arbejdes med følgende overordnede indsatser, som er nærmere beskrevet i Bilag 1:

Puljer

* Tagrenoveringer (500.000 kr.).
* Vinduer, døre og facadearbejder (750.000 kr.).
* Affaldsgårde (500.000 kr.).
* Energistyring og tekniske installationer (1.200.000 kr.).
* Øvrige tekniske anlæg til brandsikring, tyverisikring og adgangskontrol (1.000.000 kr.).
* Indeklima (1.000.000 kr.).
* Nedbørssikring og kloak (600.000 kr.).
* Diverse vedligehold og uforudsete opgaver (2.000.000 kr.)

Enkeltstående opgaver

* Lindegården (2.000.000 kr.)
* Spildevandsrensning Buerup Skole og Klubhus St. Fuglede (800.000 kr.)
* Hønghallens bærende søjler (750.000 kr.)
* Motoriklandskabet i Kultur- og Helge Danielsen (400.000 kr.)
* Radonrenovering (200.000 kr.)
* Skimmelsanering Årby Skole (300.000 kr.)
* Facadearbejde på [adresse] (400.000 kr.)

*Det videre forløb*

På baggrund af beslutningen vil administrationen umiddelbart herefter igangsætte planlægningen og udførelsen af de konkrete opgaver.

## Økonomiske konsekvenser

Ingen økonomiske konsekvenser.